রাঙামাটি রাজবন বিহারে বর্তমানের ঝমকালো রমরমা অবস্থা দেখে বনভন্তে বলতেন, ‘আমার যখন যৌবন ছিল তখন লোকে বনভন্তেকে বিশ্বাস করেনি বলে এভাবে দান দেয়নি। বনভন্তে তো রাজপুত্র সিদ্ধার্থ ছিল না। সে গরিব চাকমার সন্তান। তাই লোকে তাঁর প্রব্রজ্যাকে বিশ্বাস করেনি। আর এ কারণে বনভন্তেও মানুষকে কোনোদিন বলেনি আমাকে দান দাও, বিল্ডিং করে দাও।’ তিনি আমাদের আয়াসী-বিলাসী মনোভাব লক্ষ্য করে বলতেন, ‘এই যে তোমরা প্রব্রজ্যা নিয়েছ, মহাদুর্ভিক্ষে পড়লে চার-পাঁচদিন খেতে না পেলে, জানি না কয়জনে গায়ে চীবর রাখ।’